CELEX: 32017R0803
Language: sl
Date: 2017-05-08 00:00:00
Title: Izvedbena uredba Komisije (EU) 2017/803 z dne 8. maja 2017 o spremembi Uredbe (EGS) št. 316/91 o uvrstitvi določenega blaga v kombinirano nomenklaturo

12.5.2017   
            
            
               SL
            
            
               Uradni list Evropske unije
            
            
               L 121/1
            
         IZVEDBENA UREDBA KOMISIJE (EU) 2017/803
   z dne 8. maja 2017
   o spremembi Uredbe (EGS) št. 316/91 o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 952/2013 Evropskega parlamenta in Sveta z dne 9. oktobra 2013 o carinskem zakoniku Unije (1) ter zlasti člena 57(4) in 58(2) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi Sveta (EGS) št. 2658/87 (2), je treba sprejeti ukrepe v zvezi z uvrstitvijo določenega blaga.
            
         
               (2)
            
            
               Točka 2 Priloge k Uredbi Komisije (EGS) št. 316/91 (3) je uvrščena kot bela testena masa, znana kot „creamed coconut“, ki je na splošno namenjena uporabi pri kuhanju za pripravo omak in drugih živil ter pridobljena s finim mletjem kokosove sredice in pasteriziranjem, pod tarifno številko 2008 kombinirane nomenklature kot drugače pripravljeni oreški, ki niso navedeni ali zajeti na drugem mestu. Uvrstitev tega proizvoda pod tarifno številko 0801 kombinirane nomenklature je bila izključena, ker pasterizacija v poglavju 8 ni bila dovoljena.
            
         
               (3)
            
            
               Kombinirana nomenklatura, določena z Uredbo (EGS) št. 2658/87, temelji na mednarodnem harmoniziranem sistemu poimenovanj (v nadaljnjem besedilu: harmonizirani sistem), ki ga je pripravil Svet za carinsko sodelovanje (zdaj Svetovna carinska organizacija), sprejet pa je bil z mednarodno konvencijo, sklenjeno v Bruslju 14. junija 1983, ter odobren v imenu Unije s Sklepom Sveta 87/369/EGS (4).
            
         
               (4)
            
            
               Opomba 3(a) k poglavju 8 je bila uvedena v harmonizirani sistem leta 1992. Dovoljuje zmerno toplotno obdelavo za dodatno konzerviranje ali stabiliziranje posušenih oreškov iz navedenega poglavja. Iz zgodovinskih dokumentov iz harmoniziranega sistema je razvidno, da je izraz „pasterizacija“, ki je bil prvotno predlagan v besedilu navedene opombe, na koncu nadomeščen s splošnejšim pojmom „zmerna toplotna obdelava“. Pojasnjevalne opombe kombinirane nomenklature Evropske unije (5) k poglavju 8 so na ravni Unije razjasnile, da je pasterizacija med drugim dopustna za posušeno sadje in oreške iz navedenega poglavja.
            
         
               (5)
            
            
               Zato je primerno, da se iz preglednice iz Priloge k Uredbi (EGS) št. 316/91 črta točka 2, da se preprečijo morebitne razlike v tarifni uvrstitvi proizvodov iz posušenega kokosovega oreha, kot je „creamed coconut“, ki je bil zmerno toplotno obdelan, da se zagotovi enotna uporaba kombinirane nomenklature v Uniji.
            
         
               (6)
            
            
               Zato bi bilo treba Uredbo (EGS) št. 316/91 ustrezno spremeniti.
            
         
               (7)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Vrstica, ki ustreza točki 2 v preglednici iz Priloge k Uredbi (EGS) št. 316/91, se črta.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 8. maja 2017
      
         
            Za Komisijo
         
         
            V imenu predsednika
         
         Stephen QUEST
         
            Generalni direktor
         
         
            Generalni direktorat za obdavčenje in carinsko unijo
         
      
   
   
      (1)  UL L 269, 10.10.2013, str. 1.
   
      (2)  Uredba Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (UL L 256, 7.9.1987, str. 1).
   
      (3)  Uredba Komisije (EGS) št. 316/91 z dne 7. februarja 1991 o uvrstitvi določenega blaga v kombinirano nomenklaturo (UL L 37, 9.2.1991, str. 25).
   
      (4)  Sklep Sveta 87/369/EGS z dne 7. aprila 1987 o sprejetju Mednarodne konvencije o harmoniziranem sistemu poimenovanj in šifrskih oznak blaga in Protokola o spremembah Konvencije (UL L 198, 20.7.1987, str. 1).
   
      (5)  UL C 214, 30.6.2015, str. 4.